ඉන්දීය ප්‍රීමියර් ලීග් ක්‍රිකට් තරඟාවලිය සඳහා ශ්‍රී ලාංකික ක්‍රීඩකයන් සහභාගිකර නොගැනීමට තීරණය කරමින් ක්‍රීඩාවට දේශපාලනය ඈ ගැනීම ඉතාම අවාසනාවන්ත තත්ත්වයක් බව ශ්‍රී ලංකා රජය පවසයි.මෙම ක්‍රිකට් තරඟාවලිය සඳහා ශ්‍රී ලාංකික ක්‍රීඩකයන් සහභාගි නොවිය යුතු බව පවසමින් තමිල්නාඩු මහ ඇමතිනි ජයලලිතා ජයරාම් විසින් ඉන්දීය අගමැති මන්මෝහන් සිං වෙත යැවූ ලිපිය සම්බන්ධයෙන් සිය කනස්සල්ල කනස්සල්ල පළ කරන බව ඉන්දියාවේ ශ්‍රීලංකා මහකොමසාරිස් ප්‍රසාද් කාරියවසම් සඳහන් කරයි.විදෙස් මාධ්‍යය වෙත ප්‍රකාශයක් කරමින් මහකොමසාරිස්වරයා සඳහන්කර ඇත්තේ මෙවැනි තත්ත්වයන් ඉන්දීය උපමහද්වීපය තුළ අපේක්ෂා නොකරන බවත් ඒ පිළිබඳව කනගාටු වන බවත්ය.ශ‍්‍රී ලාංකික ක‍්‍රීඩකයන් තම රටේ සම්පතක් බව පෙන්වාදී තිබෙන ප්‍රසාද් කාරියවසම් මහතා ඔවුන් ආරක්ෂා කිරීම රටේ වගකීම බවද සඳහන්කර ඇත.ඉන්දීය ප්‍රීමියර් ලීග් ක්‍රිකට් තරඟාවලියේ තරඟ 10 ක් චෙන්නායිහිදී පැවැත්වීමට නියමිත අතර ඒ වෙනුවෙන් ශ්‍රී ලංකා ක්‍රීඩකයින් සහභාගී නොවිය යුතු බවටත් ශ්‍රී ලංකා ක්‍රීඩකයින් මෙන්ම ශ්‍රී ලංකා විනිසුරුවරුන් සහ බලධාරීන් සහභාගි කරවා නොගත යුතු බවටත් ප්‍රකාශ කරමින් තමිල්නාඩු මහ ඇමැතිනිය විසින් එරට අගමැතිවරයා වෙත ලිපියක් යොමුකර තිබේ.මේ අතර චෙන්නායි සුපර් කිංග්ස් කණ්ඩායම වෙනුවෙන් ශ්‍රී ලංකාව නියෝජනය කරමින් නුවන් කුලසේකර සහ අකිල ධනංජය යන ක්‍රීඩකයන් තරඟ කිරීමට නියමිතව තිබිණි.සමස්තයක් ලෙස ගත්කළ ඉන්දීය ප්‍රීමියර් ලීග් ක්‍රිකට් තරඟාවලියේ කණ්ඩායම් 8 ක් සඳහා ශ්‍රී ලාංකික ක්‍රීඩකයන් 13 දෙනෙකු තරඟ කිරීමට නියමිතව තිබිණි..